作者:高適
標題:睢陽酬別暢大判官
內容:吾友遇知己，策名逢聖朝。高才擅白雪，逸翰懷青霄。承詔選嘉賓，慨然即馳軺。清晝下公館，尺書忽相邀。留歡惜別離，畢景駐行鑣。言及沙漠事，益令胡馬驕。丈夫拔東蕃，聲冠霍嫖姚。兜鍪沖矢石，鐵甲生風飆。諸將出冷陘，連營濟石橋。酋豪盡俘馘，子弟輸徵徭。邊庭絕刁鬥，戰地成漁樵。榆關夜不扃，塞口長蕭蕭。降胡滿薊門，一一能射鵰。軍中多宴樂，馬上何輕趫。戎狄本無厭，羈縻非一朝。饑附誠足用，飽飛安可招。李牧制儋藍，遺風豈寂寥。君還謝幕府，慎勿輕芻蕘。